钦定古今图书集成/明伦汇编/交谊典/第003卷 > 遵生八笺 > 《高子论交友》
## 钦定古今图书集成/明伦汇编/交谊典/第003卷 > 遵生八笺 > 《高子论交友》

《毛诗序》云：“自天子以至庶人，未有不须友道以成者
也。”但今之世，友道日偷，交情日薄，见则握手相亲，背
则反舌相诋，何人心之不古乃尔！此辈自薄，非薄我
也，不知诋我以悦他人，他人有心，亦防尔诋自己。辗
转猜忌，智巧百出，视友道为路尘，宜管、鲍、陈、雷之绝
世也。吾意初与人交，深情厚貌，不易洞晓，何术以知
其心地之善恶，情性之邪正也？但以吾心之美恶邪
正以交其人，彼虽奸险，欲伺吾隙，吾无隙可伺，彼将
奈何？彼虽贪婪，欲窥我败，我无败可窥，彼将奈何？与
之谈，必先以仁义。彼之愚我邪，我之言勿听也。与之
饮，必敬以酒食，彼之诱我乱，我之事勿行也。我无私，
彼将何以行其私？我无好，彼将何以投我？好自防谨
密，则郛郭坚完，外操矛盾，何以祸我？但今之人自作
恶业丑行，始欲人协已，谋取，必与乃厚。人若骨肉，虽
父母妻子不若也。苟所谋幸成，则人必挟我求不遂，
即变交好为寇仇，非金帛货殖不祸也。果人祸我，抑
果自祸而然耶？人心孰不乐为善，但以正感正，以邪
感邪，邪正分于应感，岂果人人皆小人，而世无君子
耶？道谊之在天下，亦未全灭也，但千百中一二耳。奈
何移君子之道谊，而近全于市人，在在有之也。此又
何说哉？近辈有与胜己者谈，不问其言之是非，啧啧
是赞；听彼大言不惭；与不若己者谈，不问其言之可
否，嘐嘐是诋；愧彼缄言似讷，遂使过无从知，善无从
进。直“谅之道”，“三益”之友，淹没无闻矣。夫贵者能以直
友为可重，则事功日进，而望誉日隆；富者能以直友
为可宝，则家业日昌而声名日著。奈何对贵者而言
直，不惟交疏，且目为妄人；语富者而言直，不惟友薄，
且名为恶客。求其德贤者而亲之，耻佞人而远之者，
几人哉？

古者贵择交，且交以心，匪交以面也。交不能择，友不
以心，是诚面交矣，何能久且敬哉？故君子宁寡交以
自全，抱德以自重；鄙泛交以求荣，趋附以自贱也。
同门同业，一贵一贫。在贵者当念其穷，勿以路人视
故人，分所有以周急，厚道也；在穷者亦当安其穷，勿
羡人以怨人，希所有以自足，亦厚道也。奈何贵者不
古，“而穷者不明”，昧此二者，何得于友耶？举世皆尔，尔
果何人“为丈夫哉？”